Document ID: 32012R0322

KOMMISSIONENS FORORDNING (EU) Nr. 322/2012
af 16. april 2012
om ændring af bilag II og III til Europa-Parlamentets og Rådets forordning (EF) nr. 396/2005 for så vidt angår maksimumgrænseværdierne for restkoncentrationer af clopyralid, dimethomorph, fenpyrazamin, folpet og pendimethalin i eller på visse produkter
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), og
ud fra følgende betragtninger:
(1)
Der er i bilag II og i del B i bilag III til forordning (EF) nr. 396/2005 fastsat maksimalgrænseværdier for restkoncentrationer af folpet og pendimethalin. Der er i del A i bilag III til forordning (EF) nr. 396/2005 fastsat maksimalgrænseværdier for restkoncentrationer af clopyralid og dimethomorph. Der er ikke tidligere i nogen af bilagene til forordning (EF) nr. 396/2005 fastsat maksimalgrænseværdier for restkoncentrationer af fenpyrazamin, hvorfor en standardværdi på 0,01 mg/kg har fundet anvendelse.
(2)
Der er i forbindelse med en procedure for godkendelse af anvendelse af et plantebeskyttelsesmiddel, der indeholder aktivstoffet dimethomorph, på spinat og bladbeder indgivet en ansøgning i henhold til artikel 6, stk. 1, i forordning (EF) nr. 396/2005 om ændring af de gældende maksimalgrænseværdier.
(3)
Hvad angår clopyralid er der indgivet en sådan ansøgning vedrørende anvendelse på blomkål, broccoli, hovedkål, hørfrø, kålroer og majroer samt animalske produkter, idet der tages hensyn til, at aktivstoffet anvendes på foderafgrøder, der gives til husdyr bestemt til fødevareproduktion. Hvad angår fenpyrazamin er der indgivet en sådan ansøgning vedrørende anvendelse på druer, tomater, peberfrugter, auberginer og cucurbitae med ikke-spiselig skræl. Hvad angår folpet er der indgivet en sådan ansøgning vedrørende anvendelse på vindruer, hvidløg og tomater. Hvad angår pendimethalin er der indgivet en sådan ansøgning vedrørende anvendelse på bladkål, kålrabi og urter.
(4)
De berørte medlemsstater har i overensstemmelse med artikel 8 i forordning (EF) nr. 396/2005 evalueret disse ansøgninger, og evalueringsrapporterne er sendt til Kommissionen.
(5)
Den Europæiske Fødevaresikkerhedsautoritet (EFSA) har vurderet ansøgningerne og evalueringsrapporterne, idet den især undersøgte risiciene for forbrugerne og, hvor det var relevant, for dyr, og afgav begrundede udtalelser om de foreslåede maksimalgrænseværdier (2). EFSA har sendt udtalelserne til Kommissionen og medlemsstaterne og offentliggjort dem.
(6)
EFSA konkluderede i sine begrundede udtalelser, at der med hensyn til anvendelse af folpet på vindruer ikke kunne udelukkes en potentiel risiko for forbrugernes sundhed, hvis maksimalgrænseværdien blev hævet, sådan som ansøgeren har anmodet om. Maksimalgrænseværdien bør derfor ikke hæves. Hvad angår anvendelse af clopyralid på mælk foreslog EFSA en lavere maksimalgrænseværdi, forudsat at analysemetoden blev valideret. Da der ikke er fremlagt dokumentation herfor, bør maksimalgrænseværdien forblive uændret.
(7)
Hvad angår alle andre ansøgninger konkluderede EFSA, at alle datakrav var opfyldt, og at de ændringer af maksimalgrænseværdierne, som ansøgerne havde anmodet om, var acceptable med hensyn til forbrugersikkerheden på grundlag af en vurdering af forbrugereksponeringen for 27 specifikke europæiske forbrugergrupper. Der blev taget hensyn til de nyeste oplysninger om stoffernes toksikologiske egenskaber. Der kunne ikke påvises nogen risiko for, at det acceptable daglige indtag (ADI) eller den akutte referencedosis (ARfD) overskrides, hverken ved livslang eksponering for disse stoffer gennem forbrug af alle fødevareprodukter, der kan indeholde stofferne, eller ved kortvarig eksponering gennem et ekstremt forbrug af de pågældende afgrøder og produkter.
(8)
På baggrund af EFSA's begrundede udtalelser og under hensyntagen til alle relevante faktorer opfylder de ændringer af maksimalgrænseværdierne, som der er ansøgt om, kravene i artikel 14, stk. 2, i forordning (EF) nr. 396/2005.
(9)
Forordning (EF) nr. 396/2005 bør derfor ændres i overensstemmelse hermed.
(10)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed, og hverken Europa-Parlamentet eller Rådet har modsat sig foranstaltningerne -
VEDTAGET DENNE FORORDNING:
Artikel 1
Bilag II og III til forordning (EF) nr. 396/2005 ændres som angivet i bilaget til nærværende forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 16. april 2012.

Labels: 20
3
0
6